|  |  |
| --- | --- |
| **Kvalitetsstandard for genoptræning efter Sundhedsloven § 140** | |
| Lovgrundlag | § 140 i Sundhedsloven  Kommunalbestyrelsen har i henhold til bekendtgørelsen til § 140 i Sundhedsloven pligt til at tilbyde genoptræning til kommunens borgere efter indlæggelse på sygehus, hvis det lægeligt skønnes relevant.  Stk. 2. Kommunalbestyrelsens indsats efter stk. 1 tilrettelægges i sammenhæng med de kommunale træningstilbud m.v. i henhold til anden lovgivning.  Der henvises til:   * Bekendtgørelse om genoptræningsplaner og om patienters valg af genoptræningstilbud efter udskrivning fra sygehus * Bekendtgørelse om aftaleindgåelse i forhold til frit valg af genoptræning efter sundhedsloven * Vejledning om genoptræning og vedligeholdelsestræning i kommuner og regioner |
| Ventetid | *Svarfrister ved genoptræning efter hospitalsophold (§ 140 i Sundhedsloven)*  Borgere, der skal have genoptræning i kommunen, vil senest på udskrivningsdagen fra sygehuset få udleveret en genoptræningsplan.  Genoptræningsplanen sendes efter borgerens samtykke til egen læge og bopælskommunen.  Senest fire kalenderdage efter, at borgeren er udskrevet fra hospitalet, vil borgeren blive kontaktet telefonisk eller skriftligt via e-boks om:   * Dato for start og planlægning af det videre genoptræningsforløb * Hvor genoptræningen vil foregå * Mulighederne for kørsel   Borgernes første møde med en terapeut skal ske senest syv kalenderdage efter, at kommunen har modtaget genoptræningsplanen med mindre andet er anført i genoptræningsplanen. Dette første møde med en terapeut er opstart af genoptræningsforløbet. Borgeren får et selvtræningsprogram med hjem fra det første møde og bliver kontaktet af træningscenteret, så snart der er plads hos en terapeut eller på det relevante hold. |
| Målgruppe | I henhold til bekendtgørelse om genoptræning § 1 skalRegionsrådet tilbyde en individuel genoptræningsplan til patienter, der har et lægefagligt begrundet behov for genoptræning efter udskrivning fra sygehus. Borgere, der har modtaget en genoptræningsplan, har i henhold til § 140 i Sundhedsloven ret til at modtage individuelt tilrettelagt genoptræning i kommunalt regi.  Genoptræningsplanen beskriver, hvilket lægefagligt genoptræningsbehov borgeren har på udskrivningstidspunktet.  Af Sundhedsloven fremgår det, at problematikker/diagnoser, der kræver et samtidigt eller tæt tværfagligt samarbejde på speciallægeniveau, udføres på sygehuset.  Borgeren kan kun modtage et tilbud ad gangen for samme problemstilling. |
| Formålet med indsatsen | Formålet med genoptræning er, at borgeren opnår samme grad af funktionsevne som tidligere eller bedst mulig funktionsevne; bevægelses- og aktivitetsmæssigt, kognitivt, emotionelt og socialt.  Genoptræning er en målrettet og tidsafgrænset samarbejdsproces mellem borger, evt. pårørende og personale.  Genoptræningsforløbet tilpasses borgerens individuelle behov og tilrettelægges i sammenhæng med andre indsatser, der kan bidrage til borgerens samlede rehabilitering. |
| Tildeling | Borgeren får visiteret en pakke, som sætter rammen for antal træninger og hvor mange minutters træning, en borger tildeles. Pakken bliver visiteret på baggrund af en individuel samtale og undersøgelse, som terapeuterne i træningscenteret foretager. Visitation sker på baggrund af en konkret, individuel vurdering af borgerens træningsbehov.  En borger kan i praksis afslutte genoptræning, før pakken er opbrugt, hvis borgeren ikke har behov for hele pakken for at genvinde sin funktionsevne. En borger kan tilsvarende have behov for flere træningsgange, end pakken rummer for at opnå samme funktionsevne som tidligere eller bedst mulige funktionsevne. Hvis en borger ikke er klar til at afslutte genoptræningen inden for pakken, kan den ansvarlige terapeut tildele borgeren ekstra træninger ud over pakken.  Pakkerne og de enkelte genoptræningsydelser er beskrevet i ”Ydelseskatalog for genoptræning i Ishøj Kommune”. |
| Form og indhold | Træningsstedet er ansvarlig for, at genoptræningen udføres efter almindelig anerkendt faglig standard. Træningsforløbet skal tilpasses den enkelte borgers behov og andre særlige forhold herunder kontraindikationer, der ofte er beskrevet i genoptræningsplanen.  Genoptræningen kan være i form af:   * Træning på hold i træningscenteret, nærmiljøet eller svømmehallen * Individuel træning i træningscenteret, i borgers hjem eller nærmiljø * Egen træning med opfølgning og instruktion ved ergo-/fysioterapeut * Træning af børn og unge i barnets hjem eller institution   Genoptræningen kan indeholde:   * Undersøgelser * Vurderinger * Test * Vejledning og undervisning * Fysisk træning * Behandling, der fremmer genoptræningen (fx laserbehandling, akupunktur) * Træning i daglige færdigheder * Kognitiv træning (fx hukommelse, koncentration, planlægning). * Vejledning og introduktion til, hvordan borgeren efter endt forløb i træningscenteret vedligeholder den opnåede funktionsevne * Samarbejde og koordinering med pårørende, hjemmepleje, hjemmevejledere m.fl.   Nogle borgere vil have behov for, at genoptræningen koordineres med andre rehabiliteringsindsatser på avanceret eller eventuelt specialiseret niveau med henblik på at opnå fuld eller bedst mulig funktionsevne, fx neuropsykolog og logopæd. |
| Omfang og varighed | Omfang og varighed for specifikke diagnoser og problemstillinger er beskrevet i ”Ydelseskatalog for genoptræning i Ishøj Kommune”.  Genoptræningsforløb bliver afsluttet, når terapeuten vurderer, at der ikke længere sker fremgang i træningen.  Forløbet vil også blive afsluttet, hvis det ikke længere er nødvendigt, at borgeren træner med en ergoterapeut eller en fysioterapeut for at kunne genvinde tabte færdigheder.  Ved afslutning fremsender træningscenteret efter borgerens samtykke slutstatus til egen læge og til henvisende sygehus. Sidstnævnte hvis der er sat kryds i feltet i genoptræningsplanen. |
| Levering af ydelsen | Genoptræning kan foregå i regionalt eller kommunalt regi.  Hvis kommunen af kapacitetsmæssige årsager ikke kan tilbyde opstart af genoptræning inden for syv kalenderdage, har borgeren ret til frit at vælge en privat leverandør af genoptræning blandt de leverandører, KL har indgået aftale med, hvis den private leverandør kan opstarte genoptræningen senest samtidig med det kommunale tilbud. (Bekendtgørelsen § 7).  Borgeren har desuden ret til frit at vælge genoptræningstilbud i andre kommuner i stedet for sin egen kommunes tilbud. En kommune kan af kapacitetsmæssige årsager afvise at modtage borgere, der har bopæl i en anden kommune, hvis:   * Træningsstedet har væsentlig længere ventetider til genoptræning end andre kommunale genoptræningssteder. * Væsentlige hensyn til borgere fra egen kommune ellers vil blive tilsidesat.   Kommunen skal oplyse borgeren om retten til frit valg af leverandør. Såfremt borgeren ønsker at benytte en privat leverandør, kontakter borger selv den private leverandør for at aftale tid. Kommunen tildeler borgeren et forløb. Borgeren er forpligtet til at meddele kommunen, når der er aftalt opstart med en privat leverandør senest en kalenderdag efter kontakten med kommunen. Kommunen skal modtage dokumentation fra den private leverandør for, at der er aftalt opstart senest samtidig med det kommunale tilbud. Kommunen sender genoptræningsplanen til den private leverandør. Hvis borgeren ikke melder tilbage til kommunen om valg af privat tilbud inden den af kommunen fastsatte tid, bortfalder det frie valg. (Bekendtgørelsen § 8). |
| Niveauer af genoptræning og rehabilitering | Ifølge bekendtgørelse om genoptræning inddeles genoptræning og rehabilitering i følgende 4 niveauer.  Genoptræning på alment niveau inddeles i basalt og avanceret niveau. Både basalt og avanceret niveau varetages af kommunen.  Genoptræning på specialiseret niveau varetages af regionen.  Rehabilitering på specialiseret niveau varetages af godkendte specialesteder. Kommunen er ansvarlig for at iværksætte den specialiserede rehabilitering. |
| Kompetencekrav til udfører | Genoptræningen efter § 140 i Sundhedsloven skal varetages af autoriserede fysio- eller ergoterapeuter.  Genoptræning på alment niveau  1: Genoptræning på basalt niveau  Patienter, der henvises til genoptræning på basalt niveau, har typisk enkle og afgrænsede funktionsevnenedsættelser og ingen komplikationer i behandlingsforløbet på sygehuset af betydning for funktionsevnen og/eller genoptræningsindsatsen.  Patienterne har behov for genoptræningsindsatser, der primært varetages af autoriserede sundhedspersoner med generelle kompetencer inden for deres fagområde.  2: Genoptræning på avanceret niveau  Patienter, der henvises til genoptræning på avanceret niveau, har typisk omfattende funktionsevnenedsættelser ofte af betydning for flere livsområder, herunder eventuelt komplikationer i behandlingsforløbet på sygehus af betydning for funktionsevnen og/eller genoptræningsindsatsen.  Patienterne har behov for genoptræningsindsatser, der primært varetages af autoriserede sundhedspersoner med særlige kompetencer inden for deres fagområde.  Nogle patienter vil have behov for, at genoptræningen koordineres med andre rehabiliteringsindsatser på avanceret eller eventuelt specialiseret niveau med henblik på at opnå fuld eller bedst mulig funktionsevne.  **Genoptræning på specialiseret niveau**  *3: Genoptræning på specialiseret niveau*  Patienter, der henvises til genoptræning på specialiseret niveau, som foregår på sygehus, har typisk komplicerede, omfattende, sjældne og/eller alvorlige funktionsevnenedsættelser af væsentlig betydning for et eller flere livsområder, herunder eventuelt alvorlige komplikationer i behandlingsforløbet af betydning for funktionsevnen og/eller genoptræningsindsatsen.  Patienterne har behov for genoptræningsindsatser, der primært varetages af autoriserede sundhedspersoner med specialiserede kompetencer inden for deres fagområde og med krav til tæt koordinering af genoptræning, udredning og ambulant sygehusbehandling.  Genoptræningsindsatserne varetages ligeledes på sygehus, hvis genoptræningen af hensyn til patientens sikkerhed forudsætter mulighed for bistand fra andet sundhedsfagligt personale, som kun findes i sygehusregi.  **Rehabilitering på specialiseret niveau**  *4: Rehabilitering på specialiseret niveau*  Patienter, der henvises til rehabilitering på specialiseret niveau, har typisk komplicerede, omfattende, sjældne og/eller alvorlige funktionsevnenedsættelser af væsentlig betydning for flere livsområder, herunder oftest omfattende mentale funktionsnedsættelser.  I genoptræningsplanen beskrives patienternes samlede funktionsevne samt patienternes behov for rehabiliteringsindsatser. Herunder kan der eventuelt gives anbefalinger til metode, omfang og karakter af den videres indsats, udarbejdet med inddragelse af relevante, faglige kompetencer.  Patienterne har behov for både genoptræningsindsatser og andre rehabiliteringsindsatser, som varetages af autoriserede sundhedspersoner og andre fagpersoner med specialiserede kompetencer inden for deres fagområde og med særlige krav til tilrettelæggelse af helhedsorienterede forløb, timing og organisering. |
| Brugerbetaling | Der er ingen egenbetaling for genoptræning, der ydes efter bestemmelserne i Sundhedslovens § 140. |
| Befordring til genoptræning | Kommunen er forpligtet til at yde befordring eller befordringsgodtgørelse i forbindelse med genoptræning efter udskrivelse fra sygehus, jf. § 172 i Sundhedsloven. Befordringen eller befordringsgodtgørelsen ydes efter reglerne i samme lovs § 171.  Følgende personer, der har fået udarbejdet en genoptræningsplan ved udskrivning fra sygehus, har ret til befordring eller befordringsgodtgørelse i forbindelse med genoptræningsforløbet.   1. Personer, der modtager folkepension eller førtidspension, som ikke selv kan transportere sig til træningscenter. 2. Personer, der bor mere end 50 km fra genoptræningsstedet. 3. Personer, hvis fysiske, psykiske og kognitive tilstand udelukker befordring med offentlige transportmidler.   Det er terapeuten, der vurderer, hvorvidt en borger ud fra ovenstående kriterier er berettiget til befordring. Hvis terapeuten efter en konkret individuel vurdering finder, at borgeren ikke kan transportere sig selv til træning, kan borgeren få bevilget kørsel med den kommunale kørselsordning til og fra genoptræning.  Hvis terapeuten undervejs i træningsforløbet vurderer, at borgeren har opnået funktionsevne til at kunne benytte offentlig transport, bortfalder retten til befordring med den kommunale kørselsordning.  Det er målet, at ud- og hjemkørsel inklusive ventetid højst må tage en time hver vej med den kommunale kørselsordning.  Befordringsgodtgørelsen ydes med et beløb svarende til befordringsudgiften med det efter forholdene billigste, forsvarlige befordringsmiddel. Befordringsgodtgørelse ydes kun, hvis udgiften til transporten overstiger 43 kr.(takst 2021) i alt for pensionister eller 100 kr. i alt for andre. Befordringsgodtgørelsen afregnes efter endt genoptræningsforløb eller hvert halve år mod forevisning af kvitteringer.  Hvis genoptræningsstedet er valgt efter reglerne om borgerens frie valg på genoptræningsområdet, ydes befordringsgodtgørelse svarende til det, vedkommende ville have været berettiget til, hvis vedkommende var trænet på det træningssted, som kommunen ville have henvist til. Det er en betingelse, at udgiften til og fra såvel det valgte som det henviste behandlingssted overstiger henholdsvis 43 kr. (takst 2021) og 100 kr.  Befordringsgodtgørelsen kan ikke overstige borgerens faktiske befordringsudgifter. |
| Borgerens pligter og rettigheder | Borgeren har pligt til at:   * Melde afbud på grund af sygdom så hurtigt som muligt, og **senest** samme dag om morgenen mellem kl. 8 og 9. * Melde afbud på grund af andet fravær så hurtigt som muligt, og **senest** kl. 12 dagen før træningen. Gentagne afbud vil som udgangspunkt ikke blive erstattet. Gentagne afbud vil medføre revurdering, og træningen vil eventuelt blive afsluttet. * Melde afbud idet udeblivelser ikke medfører erstatningstræning – idet genoptræningsforløbet ved 1. udeblivelse – vil blive revurderet og eventuelt afsluttet. * Kontakte træningscenteret for at få en ny tid, hvis der har været et afbud eller en udeblivelse. * Komme til tiden og meddele forsinkelser telefonisk til træningsstedet. Forsinkelser på over et kvarter kan medføre, at træningen bliver aflyst. * Deltage aktivt i genoptræningen og udføre de udleverede selvtræningsøvelser. * Informere om smitsomme sygdomme – herunder multiresistente bakterier. |
| Klagemuligheder | Borgeren har ret til at klage over:   * Serviceniveauet i forhold til genoptræningen * Det faglige indhold i genoptræningen   Klager over serviceniveauet herunder ventetider, organiseringen og omfanget af genoptræning i forhold til den genoptræning, der ydes i kommunalt regi, skal rettes til:  Ishøj Kommune  Genoptræning Ishøj  Ishøj Store Torv 20, 4. sal  2635 Ishøj  Kommunen revurderer sagen indenfor 28 dage efter modtagelse af klagen.  Klager over det faglige indhold i genoptræningen, herunder sundhedspersoners faglige virksomhed i forbindelse med genoptræningen og om genoptræningsydelsen svarer til almindelig anerkendte faglige standarder, skal rettes til Styrelsen for Patientsikkerhed. Selve klagen skal sendes til styrelsen fra hjemmesiden [www.borger.dk](http://www.borger.dk) ved at logge på med NemID.  Der kan klages til Patienterstatningen, hvis der søges erstatning i forbindelse med træningen. Dette gøres også fra hjemmesiden [www.borger.dk](http://www.borger.dk) ved at logge på med NemID. Her findes et klageskema, der skal udfyldes og indsendes.  Der kan ydes erstatning efter reglerne om patientforsikring i lovbekendtgørelse 2018-06-14 nr. 995 om klage- og erstatningsadgang inden for sundhedsvæsenet. |
| Arbejdsmiljøbestemmelser | Personalet er omfattet af arbejdsmiljøloven, når de arbejder i borgerens hjem. For at træningen kan ydes, skal borgeren medvirke til, at arbejdsmiljøloven overholdes i hjemmet således, at arbejdet kan udføres sikkerheds- og sundhedsmæssigt forsvarligt for personalet. Ligeledes kan der stilles krav om, at der ikke ryges i den tid, personalet udfører træningsopgaver i hjemmet. Ryges der i hjemmet, skal der luftes ud, inden personalet ankommer. |
| Udarbejdelse og opfølgning | Kvalitetsstandarden er vedtaget af Social- og Sundhedsudvalget i Ishøj Kommune marts 2021. Kvalitetsstandarden fremlægges ved større ændringer. |